2जी : सीबीआई ने कनिमोई से की पूछताछ  
सीबीआई 2जी स्पेक्ट्रम आवंटन मामले में डीएमके की सांसद और तमिलनाडु के मुख्यमंत्री एम. करुणानिधि की बेटी कनिमोई से पूछताछ कर रही है।
केंद्रीय जांच ब्यूरो (सीबीआई) 2जी स्पेक्ट्रम आवंटन मामले में द्रविड़ मुनेत्र कड़गम (डीएमके) की सांसद और तमिलनाडु के मुख्यमंत्री एम. करुणानिधि की बेटी कनिमोई से पूछताछ कर रही है।  करुणानिधि की दूसरी पत्नी दयालु अम्माल और कलाइगनर टीवी के वरिष्ठ पदाधिकारी अमराथन से भी जल्द ही पूछताछ होगी। डीएमके मुख्यालय में स्थित कलाइगनर टीवी के कार्यालय में यह पूछताछ जारी है। पूछताछ के लिए तीनों लोग 10:20 बजे यहां पहुंचे।  अधिकारियों ने कहा कि वे स्वान टेलीकॉम के प्रमोटर शाहिद बलवा की कम्पनी डीबी रियल्टी द्वारा कलाइगनर टीवी को दिए गए 200 करोड़ रुपये के सम्बंध में पूछताछ करेंगे। कलाइगनर चैनल में कथित रूप से करुणानिधि के परिवार की बहुमत हिस्सेदारी है।  माना जा रहा है कि टीवी चैनल में कनिमोई की 20 प्रतिशत और दयालु अम्मा की 60 प्रतिशत हिस्सेदारी है। बाकी 20 प्रतिशत हिस्सेदारी चैनल के प्रबंध निदेशक शरत कुमार के पास है।  बलवा इस घोटाले के आरोपियों में से एक हैं और पूर्व केंद्रीय दूरसंचार मंत्री ए. राजा ने कथित रूप से स्वान टेलीकॉम को 2जी स्पेक्ट्रम आवंटन लाइसेंस के लिए अनुचित लाभ दिया था।  बलवा और राजा इस घोटाले में जेल भेजे गए चार लोगों में शामिल हैं।